
Scopul acestei prelegeri este acela de a arăta cum i se poate 
atribui lui Isus din Nazaret, fiul lui David, din tribul lui Iuda, titlul 
de „preot”, desi nu face parte din familia preoțească a lui Aaron si 
nici din tribul lui Levi, iar în evanghelii cuvântul „preot” nu este 
aplicat niciodată nici lui Isus şi nici discipolilor săi. Metoda urmată 
este cea a analizei exegetice. Nu plecăm de la definiţii a priori nici 
de la poziţii stabilite dinainte. Nici nu avem pretenţia de a trata toate 
problemele. Citim Noul Testament şi ne lăsăm conduşi de text pentru o 
descoperire progresivă a sensului profund al preotici!. În Noul Testa- 
ment găsim trei tipuri de texte referitoare la preoţi şi la preoție: cele 
referitoare la preoţii şi marii preoţi evrei, cele care se referă la Isus 
Cristos, Marele Preot al Noii Aliante, texte grupate într-o singură lucrare, 
Epistola către Evrei, şi cele în care preoţia le este atribuită creștinilor.” 
În lucrarea de faţă ne vom ocupa numai de primele două tipuri. 


Ce spun Evangheliile? 


Analizând locurile în care evangheliştii sau Isus însuşi vorbesc 
despre preoţii evrei, ajungem la o constatare dublă. 


! Cf. Albert VANHOYE, Prétres anciens, Prêtre nouveau selon le Nouveau Testament, Du 


Seuil, Paris 1980, 11. 
? Ibidem, 9. 

Pe de o parte, evangheliile nu manifestă o opoziţie sistematică 
faţă de preoţii evrei şi recunosc atribuţiile lor: privilegiile preotului şi 
situaţia lui diferită de cea a poporului (Lc 1,5-22: numai preotul poate 
să intre în sanctuar şi să ofere jertfa de tămâie, poporul poate să se roage 
afară, iar atunci când el întârzie, nimeni nu îndrăzneşte să intre; îngerul 
Domnului i se adresează lui, etc.), competenţa preotului de a controla 
puritatea rituală (In 1,19-28), dreptul de a primi ofrandele rituale pres- 
crise de Lege (Mc 1,40-45; Mt 8,2-4; Lc, 5,12-16; cf. Lev 13-14); drep- 
tul de a consuma pâinile punerii înainte (Mc 2,26; Mt 12,4; Lc 6,4); 
dreptul de a încălca prescriptiile legale cu privire la sabat (Mt 12,5; 
cf. Num 28,9-10). 


Pe de altă parte, evangheliile relativizează rolul lor, refuzând 
să acorde cultului ritual o importanță primordială. Exemplificăm. 
Episodul care urmează îndată revelatiei pe care o are preotul Zaharia 
din partea Îngerului Domnului relatează Buna Vestire: nu se petrece 
într-un loc consacrat, ci într-un cătun izolat şi totuşi nu e mai puţin 
ales de Domnul; îngerul nu se adresează unui preot, ci unei simple 
tinere, care se dovedeşte mai dispusă decât preotul să primească 
cuvântul lui Dumnezeu. Aşadar nu se acordă cultului de la Templu 
o valoare exclusivă pentru relația cu Dumnezeu. Trimitàndu-i pe 
leprosi la preoţi, Isus le recunoaşte competenţa de a primi ofrandele 
rituale prescrise de Lege. Totuşi, atitudinea lui Isus nu este o supu- 
nere pur şi simplu. Atingându-l pe lepros, Isus a încălcat în exterior 
legea purității, dar, în acelaşi timp, realizează intenţia acestei legi 
pentru că prin gestul său i-a redat leprosului puritatea. Deci Isus se 
dovedeşte superior Legii care era incapabilă să vindece de lepră, şi 
superior preotului al cărui rol se limita la constatarea stării lepro- 
sului. Mai mult, apreciind atitudinea unui lepros din cei zece, pe 
care îi trimisese să se arate preotului, care, constatând vindecarea s-a 
întors la Isus ca să-i mulțumească, lăudându-l pe Dumnezeu (Lc 17,11-19), 
Isus se revelează a fi superior preotului, nu numai în a reda purita- 
tea, ci şi în a pune în relaţie cu Dumnezeu. Şi mai categorică este 
exprimarea lui Isus atunci când afirmă: „nu aţi citit în Lege că în zi 
de sâmbătă preoţii încalcă sâmbăta în Templu şi sunt nevinovaţi?” 
(Mr 12,5). Antiteza este puternică: preoţii, persoane sacre (hiereis), 

în Templu, locul sacru (hieron), profanează, adică violează caracte- 
rul sacru al sabatului, timpul sacru. Si totul se face conform Legii, 
sunt nevinovaţi. Vorbind astfel, evanghelia relativizează valoarea 
sacrului în slujba căruia se află preoţii, respinge noţiunea traditio- 
nală a sacrului, pentru că sacrul trebuie să fie o realitate absolut 
inviolabilă. Apelând la profetul Osea (6,6): „milă vreau şi nu jertfă”, 
Isus se raportează la sacrificiile rituale săvârşite de preoți în Templu. 
Acestui cult sacru Dumnezeu îi preferă milostivirea şi îndurarea. Unei 
religii formaliste îi preferă atitudinea de deschidere față de persoane”. 


Şi mai des evangheliile vorbesc despre marii preoţi (arhiereis). 
O primă remarcă importantă cu privire la ei este aceea că ei intră în 
scenă odată cu prima vestire a pătimirii lui Isus, după mărturisirea de 
credință a lui Petru la Cesareea lui Filip. Textul îi prezintă pe marii 
preoţi ca responsabili de suferințele lui Isus. Evangheliile arată deci că 
între marii preoți şi Isus este o opoziție puternică, un conflict ireductibil. 
A doua remarcă pe care trebuie s-o facem este că în acest conflict marii 
preoţi nu sunt prezentaţi atât ca preoți, cât mai mult ca autorități, apă- 
rând aproape întotdeauna în compania bătrânilor şi a cărturarilor sau 
scribilor. La fel, atunci când se vorbeşte de Marele Preot la singular, 
niciodată nu apare ca cel care prezidează celebrările cultuale, ci 
întotdeauna este vorba despre funcţiile sale de autoritate”. 


Elemente de apropiere pentru o cristologie sacerdotală 


În această situaţie problema care se punea în fata primilor cres- 
tini este grea: e posibil să găsim în misterul lui Cristos împlinirea 
preoţiei Vechiului Testament, care a avut o importanţă decisivă în 
viaţa şi credinţa Israelului? 


3 Cf. Gottlob SCHRENK, „apwiepevc”, Grande Lessico del Nuovo Testamento 
(=GLNT), IV, Paidea, Brescia 1968, coll.851-853; 855-859. Cf. Albert VANHOYE, 
Prétres..., 15-21 

Hiereus - preot apare numai de 11 ori (Mt - 3; Mc - 2; Lc - 5; In -1). Arhiereus - 
mare preot apare de 83 de ori (Mt - 25; Mc - 22; Le - 15; In - 21). 


La Sfantul Ioan termenul de Mare Preot la singular se raporteazà mereu la persoane 
determinate: Anna si Caiafa (11,49-51; 18,13.19.22. 24). Cf. Albert VANHOYE, 
Prétres..., 21-30; cf. Gottlob SCHRENK, „opxrepevc”, GLNT, IV, coll. 859-883. 

Situaţia nu este complet negativă. Era vizibil un anumit raport 
dintre misterul lui Cristos şi cultul cel vechi. Acest raport se baza în 
primul rând pe însăşi tradiția mesianismului regal, care scoate în evi- 
dentà o legătură foarte strânsă între Mesia şi Templu. Profetia lui Natan 
era pusă în legătură imediată cu proiectul început de David de a con- 
strui o casă pentru Dumnezeu. În numele Domnului, profetul îl anunță 
pe David că fiul său va construi casa lui Dumnezeu (2Sam 7,1-5.13). 
Acest aspect al tradiției mesianice a fost valorificat de evanghelie. 
Existenţa lui Isus este pusă în relație strânsă cu o ameninţare a 
distrugerii Templului şi vestirea unei noi construcții. Sinopticii relatează 
mai întâi că Isus a prezis distrugerea completă a Templului (hieron) 
din Ierusalim, ceea ce include şi distrugerea sanctuarului propriu-zis 
(naosul) (Mr 24,1-2; Mc 13,1-2; Lc 21,5-6). 


Un text din sfântul Luca, ce extinde aceeaşi prezicere la tot 
oraşul sfânt, descoperă cauza profundă a acestui cataclism: Ierusalimul 
n-a recunoscut timpul în care a fost vizitat. Cu alte cuvinte, n-a primit 
cum se cuvenea persoana şi predica lui Isus (Lc 19,41-44; cf. 1,68-78; 
7-16). Aşadar este afirmată o legătură strânsă între soarta lui Isus şi 
distrugerea Templului. Aceeaşi temă reapare cu insistenţă în relatarea 
Pătimirii. Atunci când Isus apare în faţa Sinedriului, singura acuzaţie 
care i se aduce în mod explicit este aceea că ar fi proiectat distruge- 
rea sanctuarului: „Noi l-am auzit pe acesta spunând: Eu voi distruge 
acest sanctuar (naos) făcut de mâini de om...” (Mc 14,58; Mt 26,61; 
Fap 6,14). Acuzatia este prezentată de evanghelişti ca o falsă mărtu- 
rie si de fapt nu găsim nicăieri că Isus ar fi spus: „Eu voi distruge...” 
dar sub forma acestei false mărturii este uşor de recunoscut expri- 
marea unui dat exact care este evocat din nou în Mc 15,29.37-39; 
Mt 27,40.51-54 şi comportă un dublu aspect. Nu este vorba numai 
de distrugere, ci mai ales de o nouă construcţie „în trei zile”. Isus va 
construi „un sanctuar nefăcut de mâini de om”. Aluzia la înviere 
este transparentă. Distrugerea sanctuarului vechi pune capăt preoţiei 
ebraice întrucât sanctuarul era edificiul în care preoţii şi marele 
preot evreu săvârşeau cultul ritual prescris de Legea lui Moise. 
Construirea unui nou sanctuar este legată în mod normal de înlo- 
cuirea cu o nouă preoţie. Însă evanghelistii sinoptici nu exprimă 

această consecinţă. Sfântul loan face şi el această legătură citând un 
cuvânt al lui Isus: ,,distrugeti acest Templu si eu îl voi ridica din nou 
în trei zile” (n 2,19), precizând că acest cuvânt se referea la „Tem- 
plul trupului său” (In 2,21). Această temă a unui templu nou si a 
unui cult nou revine de mai multe ori în Evanghelia după sfântul 
Ioan (In 4,20-24; 7,37-39; 11,48; 14,1-3; 17,24). 


O altă tradiţie evanghelică merge si mai departe. Ea sugerează 
un raport între moartea lui Isus şi un rit sacrifical. Este vorba despre 
relatarea Cinei de pe urmă, care a fost transmisă atât de sfântul Paul 
cât şi de cei trei sinoptici (7 Cor 11,23-25; Mr 26,26-29; Mc 14,22-25; 
Lc 22,19). Gesturile lui Isus, care îl binecuvântează pe Dumnezeu 
pentru pâine şi pentru vin, frânge pâinea şi transmite cupa cu vin, nu 
constituie în ele însele un sacrificiu ritual, ci aparţin desfăşurării 
normale a unei cine. Valoarea nouă pe care Isus o conferă acestor 
gesturi tradiționale nu este sacrificală. A-şi dărui trupul şi a-şi vărsa 
sângele pentru a salva pe alţii nu este un sacrificiu ritual ci un act de 
dăruire eroică. Totuşi, între cuvintele lui Isus, una dintre expresii 
poartă în sine un sens sacrifical de netăgăduit pentru că uneşte 
sângele cu Alianţa, Legământul. Apare astfel evidentă apropierea de 
cuvântul lui Moise atunci când săvârşea sacrificiul de pe muntele 
Sinai pentru a sigila Alianţa-Legământul dintre poporul israelit şi Iahve: 
„lată, zice Moise, sângele Alianţei pe care Domnul a încheiat-o cu 
voi...” (Ex 24,5-8). Se mai poate observa că data evenimentului uşura 
apropierea cu relatarea din Exod: pătimirea lui Isus are loc în timpul 
sărbătorii Pastelui (cf. Mr 26,2.7-19; Mc 14,1.12-16; Lc 22,1.7-13.15; 
In 18,28-39). În acelaşi timp gândindu-ne la sacrificiul Alianţei ne 
putem gândi si la sacrificarea mielului pascal (cf. 7 Cor 5,7). 


La acest aspect de sacrificiu al Legământului, sfântul Matei mai 
adaugă sensul sacrificiului de ispăşire: sângele lui Isus este un sânge 
„vărsat pentru multi spre iertarea păcatelor” (Mr 26,28). Fără ca să 
aparţină textual ritualului din Vechiul Testament, expresia „spre ier- 
tarea păcatelor” este apropiată de fraza care încheie descrierea sacri- 
ficiului oferit pentru păcate de toată comunitatea Israelului: „Preotul 
va face ispăşirea pentru ei şi păcatul lor va fi iertat” (Lev 4,20). 

În redactarea finală a evangheliilor textul cel mai sugestiv pentru 
cristologia sacerdotală este cel al concluziei evangheliei sfântului Luca. 
Isus este prezentat într-o atitudine tipic sacerdotală, aceea de a ridica 
mâinile pentru a binecuvânta. Aceasta este ultima imagine pe care 
Luca ne-o lasă despre Isus atunci când el îi părăseşte pe discipoli în 
momentul înălțării: „Apoi i-a scos până spre Betania si, ridicându-şi 
mâinile, i-a binecuvântat, iar în timp ce-i binecuvânta, s-a îndepărtat de 
la ei şi a fost înălţat la cer” (Lc 24,50-51). 


În Vechiul Testament nu întâlnim decât de două ori persoane care 
ridică mâinile şi binecuvântează, şi în ambele cazuri este vorba de Marele 
Preot la încheierea unui sacrificiu. În Lev 9,22, la sfârşitul sacrificiului 
consacrării sale sacerdotale, Aaron „Şi-a ridicat mâinile către popor şi l-a 
binecuvântat”. În Sir 50,20, la sfârşitul unei liturgii descrise cu solemni- 
tate, Marele Preot Simon „şi-a ridicat mâinile spre toată adunarea fiilor lui 
Israel pentru a le da binecuvântarea Domnului...”. În aceste două texte 
binecuvântarea este urmată de o prosternare pe care o regăsim şi în sfântul 
Luca. Aşadar putem să ne gândim că sfântul Luca a voit să ne sugereze o 
interpretare sacerdotală a misterului lui Isus la sfârşitul evangheliei sale. 
Totuşi această prezentare rămâne implicită”. 


Argumentatia sacerdotală în Epistola către Evrei 


Singura scriere din Noul Testament care tratează în mod explicit 
şi în profunzime despre preoţia lui Isus Cristos este Epistola către 
Evrei. Măiestria literară de care dă dovadă autorul suscită o mare 
admiraţie. Este evidentă în această epistolă lucrarea unui veritabil om 
de litere al cărui talent neobişnuit a fost pus în valoare de o formaţie 
culturală excelentă. „Nimic nu este lăsat la întâmplare. Dimpotrivă, 
alegerea cuvintelor, ritmul şi construcţia frazei, ancorarea temelor 
variate, sunt dominate de căutarea unui echilibru armonios în care 


e ; oeoa ; S 7 
variațiile subtile estompează o simetrie calculată în mod savant” . 


° Cf. Albert VANHOYE, Prétres..., 70-76. 


Aprecierile îi aparţin lui Albert VANHOYE, La structure litteraire de l’Épître aux 
Hebreux, Desclee De Brouwer, Clamecy 21976, 11. 

Autorul îşi începe lucrarea printr-o frază de o rară frumuseţe, 
adaptată în mod remarcabil la situația existentă: 


1,1 După ce în trecut a vorbit în multe rânduri şi în multe moduri 
părinţilor nostri prin profeti, Dumnezeu, 


1,2 în aceste zile din urmă ne-a vorbit prin Fiul, pe care l-a pus 
moştenitor a toate, prin care a făcut şi veacurile, 


1,3 care, fiind strălucirea gloriei şi chipul fiinţei sale şi ținând 
toate prin Cuvântul puterii sale, după ce a săvârşit puri- 
ficarea păcatelor, s-a aşezat la dreapta Maiestăţii, în ceruri, 


1,4 devenind cu atât mai presus decât îngerii, cu cât a moştenit 
un nume mai deosebit decăt al lor. 


Dispozitia acestei fraze stabileşte de la început orientarea 
doctrinală a întregului discurs. Analiza literară descoperă aici două 
mişcări succesives, unite într-o dezvoltare amplă. În prima mişcare, 
care conţine afirmaţia principală, toate verbele îl au ca subiect pe 
Dumnezeu. În mişcarea a doua, mai largă, dar subordonată celei 
dintâi, toate verbele îl au ca subiect pe Fiul. În felul acesta este 
descoperită chiar de la început perspectiva teologică ce se impune: 
totul pleacă de la Dumnezeu şi se reîntoarce la El şi, astfel, locul 
central este ocupat de Fiul - Cristos prin care se împlineşte totul. 
Ceea ce ne interesează aici este locul Fiului în planul lui Dumnezeu. 
Fiul este moştenitorul a toate şi a luat parte la creaţie. Ordinea poate 
părea la prima vedere ilogică: sfârşitul este evocat înaintea începutului, 
moştenirea înaintea creației. Dar, de fapt, aceasta este ordinea desco- 
peririi. Contemplând gloria actuală a Fiului, se poate percepe revela- 
tia despre rolul său anterior. 


Mai întâi autorul face o expunere tradițională despre Cristos 
(Evr 1,5-2,18). 


5 Cf. Idem, Situation du Christ. Epitre aux hebreux 1 et 2, = Lectio Divina 58, Cerf, 


Paris 1969, 12. 

Prima parte a Scrisorii către Evrei ia ca punct de plecare 
contemplarea lui Cristos cel Înviat căruia Dumnezeu îi adresează 
cuvintele din Ps 2 citat în Evr 1,5: „Fiul meu ... ”. Citind acest psalm 
care proclamă consacrarea Regelui-Mesia, primii creştini erau bucu- 
rosi de a descoperi aici că o profeție s-a realizat în evenimentul pas- 
cal: Isus, a cărui glorie filială fusese voalată în timpul vieţii sale pă- 
mânteşti, a fost „constituit cu putere Fiul lui Dumnezeu prin învie- 
rea din morti” (Rom 1,4; Fap 13,33). 


Începutul primei părţi nu constituie un caz izolat pentru Scrie- 
soarea către Evrei, ci este caracteristic demonstraţiei autorului. El 
porneşte întotdeauna de la poziţia actuală a lui Cristos glorificat, aşa 
cum este cunoscută prin credinţă. 


La fel şi partea a doua (3,1-5,10) va începe orientàndu-si privi- 
rile către gloria prezentă a lui Cristos, glorie pe care se bazează autori- 
tatea lui. Este o glorie mai mare decât cea a lui Moise (3,2), pentru că 
este cea a Fiului (3,6) în timp ce Moise era doar slujitorul lui (3,5). 


Tot la fel marea expunere din partea centrală (7,1-10,18) va 
începe evocând poziţia glorioasă a Marelui nostru Preot. Melchisedec, 
care simboliza de la început preoția Celui Preaînalt, îl reprezenta de fapt 
pe „Fiul lui Dumnezeu” (7,3) şi oracolul din Ps 110 i se aplică efectiv 
„Fiului” ajuns la desăvârşire prin suferinţe (7,28; vezi 2,10; 5,8-9) şi 
„ridicat mai presus de ceruri (7,26). 


Pentru autorul Scrisorii către Evrei, aceasta este starea funda- 
mentală a situaţiei creştine: creştinii se ştiu în legătură vie cu Cristos 
care se află deja la dreapta lui Dumnezeu. 


Prima parte se prezintă ca o scurtă sinteză doctrinală despre 
misterul lui Cristos. Autorul se menţine în limitele tradiţionale în 
aşa fel încât ascultătorii săi să-l poată urmări fără dificultate. Mai 
întâi el face apel la experienţa prezentă a comunităţii creştine care îl 
contemplă în credință pe Isus glorificat şi îl recunoaşte ca pe 
Dumnezeul său (1,5-14). Apoi aminteşte drumul de suferinţă pe care 
Isus l-a urmat pentru a ajunge la această glorie (2,5-18). Pătimirea şi 

glorificarea lui Cristos Isus sunt cele două afirmaţii de bază ale 
mesajului creştin (1 Cor 15,3-4: „Căci v-am transmis în primul rând 
ceea ce am primit şi eu: Cristos a murit pentru păcatele noastre, după 
Scripturi, a fost înmormântat şi a înviat a treia zi, după Scripturi”). 
Aceste afirmaţii fundamentale, cel mai adesea sunt prezentate în 
ordinea lor cronologică. Autorul preferă ordinea inversă, aceea care 
corespunde demonstraţiei concrete: de la situaţia prezentă la expli- 
catia sa istorică. Această ordine se regăseşte în cuvintele lui Petru 
din Fap 3,13; 5,30 sau Fil 3,10. 


Pentru a descrie gloria lui Cristos, autorul citează Vechiul 
Testament (Evr 1,5-14). Plasate în lumina evenimentului pascal, 
textele inspirate îşi dezvăluie tot sensul: ele vorbesc despre Cristos, 
despre raportul lui cu Tatăl, despre intronizarea lui cerească, despre 
puterea lui asupra lumii. Textele citate aici fac apel mai ales la me- 
sianismul regal, conform tradiției creştine primare. Cristos cel glori- 
ficat este fiul lui David pentru care s-a realizat oracolul profetului 
Natan (Evr 1,56 = 2Sam 7,14; 1Cron 17,13), la fel ca şi oracolul 
paralel din Ps 2 (Evr 1,5a = Ps 2,7; Fap 13,33). El este regele 
victorios despre care vorbeste Ps 54 (1,8-9 = Ps 45,7-8). El este 
Domnul din Ps 110 pe care Dumnezeu l-a invitat sà ia loc la dreapta 
sa (Evr 1,13 = Ps 110,1; cf. Mt 22,44; 26,64; Fap 2,34; 1Cor 15,25). 
În el s-au împlinit speranţele mesianice în mod inimaginabil întrucât el este 
în acelaşi timp creatorul cerului şi al pământului (Evr 1,10 = Ps 102,26). 
Aşadar, suveranitatea lui este totală (Evr 1,11-12 = Ps 102,27-28). 
El are dreptul nu numai la titlul de „Fiu” (1,5), de „Prim născut” (1,6), 
de Domn (1,10), ci chiar la numele de „Dumnezeu ” (1,8-9). 


Numele lui Cristos comportă şi alte aspecte care nu trebuie să 
fie date uitării pentru că nu au fost abolite prin glorificare. Autorul 
le aminteşte în celălalt paragraf al expunerii sale (2,5-16). Cristos 
este „Om” (2,6), „fiu al omului”. Pentru a deveni „inițiatorul mân- 
tuirii noastre (2,10), el s-a făcut fratele nostru (12,11-12). Dar 
rămâne în gloria sa, pentru că aceasta a venit ca să încoroneze sufe- 
rintele pe care el le-a acceptat „pentru toți oamenii” (2,9). Suferințele 
sigilează pentru totdeauna solidaritatea lui cu noi. 

Pentru a evoca Pătimirea glorificatoare, autorul utilizează din 
nou texte tradiționale: Ps 8 (Evr 2,6-9) pe care Sfântul Paul îl citează 
împreună cu Ps 110 (/Cor 15,25-27; Ef 1,20-22); Ps 22 (Evr 2,12) care 
este mai mult decât toţi ceilalți, Psalmul Pătimirii (Mr 27,35.39.43.46). 


Şi expunerea doctrinală a acestei prime părţi este tradițională. 
Numai la sfârşit autorul deschide perspective noi, în 2,17, unde îi dă 
lui Cristos titlul de Mare Preot. Această inovaţie poate să surprindă. 
Totuşi ne-am înşela dacă am considera că această afirmaţie ar putea 
fi o ruptură de-a lungul expunerii. Dimpotrivă, trebuie să remarcăm 
că ea este introdusă fără cel mai mic contrast şi că se află în perfectă 
continuitate cu demonstraţia anterioară (2,5-16). Este modul cel mai 
natural de a trece de la prezentarea tradițională a misterului lui 
Cristos la prezentarea lui sacerdotală cu condiţia de a-şi fixa atenţia 
asupra aspectului esenţial al preoţiei şi nu asupra organizării rituale. 


Preotia trebuie să fie un instrument de mediatie. Din acest 
punct de vedere, Cristos glorificat, Fiul lui Dumnezeu (1,5-14) şi 
fratele oamenilor (2,5-16), este în situaţia ideală de mediator. Prin 
Pătimirea sa, el a obţinut pentru omenitatea sa glorificarea finală la 
Dumnezeu, şi în acelaşi timp s-a legat de noi în modul cel mai 
complet şi mai definitiv, luând asupra lui moartea noastră. Fiind una 
cu Dumnezeu şi fiind una cu noi, el este mediatorul perfect, sau, în 
alti termeni, Marele Preot, milostiv şi vrednic de încredere. 


Pentru a ajunge în această situaţie, lucrul cel mai necesar era 
de a se face asemenea nouă, întrucât cealaltă condiție a medierii, 
aceea referitoare la raportul cu Dumnezeu, era asigurată prin faptul 
că era Fiul lui Dumnezeu. Prin aceasta remarcăm că dispoziţia primei 
părți este concepută în mod admirabil pentru a pregăti intrarea noii 
teme. Si insistența asupra îngerilor, care ar putea să pară curioasă la 
prima vedere, este explicată tocmai prin această orientare. Creştinii 
din această epocă erau atasati de îngeri tocmai pentru capacitatea lor 
de mediere. Îngerii erau cel mai bine plasați pentru a putea fi 
intermediari între oameni şi Dumnezeu. Combătând în mod implicit 
aceste pretenţii, autorul demonstrează, fără s-o zică deschis, că Isus 
Cristos este mult mai calificat decât oricare dintre îngeri pentru a 

îndeplini rolul de Mare Preot. Ca Fiu al lui Dumnezeu, El are cu 
Tatăl o relaţie mult mai intimă decât a oricărui înger (1,5-14). Ca 
frate al oamenilor, este mai capabil să ne înţeleagă şi să ne ajute 
(2,5-16). Îngerii îşi au, cu siguranţă, locul lor în realizarea planului 
lui Dumnezeu, dar este un loc inferior (1,4). Cristos glorificat valo- 
rează incomparabil mai mult decât ei. El este pentru noi mai mult 
decât un simplu intermediar căci, prin Pătimirea lui, el a devenit 
adevăratul mediator între Dumnezeu şi oameni. 


Autorul Scrisorii către Evrei sugerează în concluzia primei 
părți a Scrisorii că titlul care ar exprima cel mai bine misterul lui 
Cristos este cel de „Mare Preor”. Este numele care le rezumă si le 
completează pe toate celelalte: Mare Preot milostiv şi demn de 
încredere (2,17). Imaginea lui Cristos, Marele Preot, este de preferat 
chiar celei de Regele-Mesia. Aceasta din urmă evocă prea mult pu- 
terea politică şi triumfurile războinice. S-ar putea prezenta şi Păti- 
mirea ca o luptă victorioasă, dar o asemenea prezentare este para- 
doxală şi nu exprimă aspectele cele mai profunde ale evenimentului. 
Dimpotrivă, prezentarea sacerdotală evită aceste inconveniente pentru 
că se situează pe plan religios şi vorbeşte despre stabilirea unei 
mediatii. Ea pune în evidenţă pentru Marele Preot necesitatea unei 
duble relaţii foarte strânse cu oamenii şi cu Dumnezeu. Pătimirea lui 
Cristos apărea ca necesară pentru stabilirea unei solidaritàti complete 
cu oamenii. Glorificarea sa cerească apărea ca necesară pentru asi- 
gurarea relației perfecte cu Dumnezeu. 


Celelalte nume nu exprimă decât un aspect sau altul al situaţiei şi 
al fiinţei lui Cristos. „Fiul lui Dumnezeu” scoate în evidenţă numai 
raportul cu Dumnezeu; „Domnul” nu evocă decât gloria sa; „Servitor ” 
nu exprimă decât umilirea sa voluntară. Dimpotrivă, „Marele Preot” 
dă ideea unei duble relaţii şi evocă totodată Pătimirea si Gloria. Aşadar 
acest titlu oferă numai avantaje. Totodată era prea nou ca autorul să se 
poată mulțumi cu o prezentare rapidă. Mai trebuie să-l explice cu 
exactitate, întrucât era posibil să fie interpretat greşit. 

O demonstraţie în două etape 

Doctrina despre preoție este expusă în partea a II-a şi a III-a. Auto- 
rul procedează în două etape care se succed într-o ordine ce le face coe- 
rente. El începe prin a arăta că Isus este Marele Preot (3,1-5,10). Apoi 
arată ce fel de preoţie este preoţia lui Cristos (5,11-10,39). Deci, mai 
întâi ia în consideraţie trăsăturile fundamentale ale preoţiei şi constată 
existenţa lor în Cristos. Apoi se interesează de trăsăturile specifice prin 
care preoţia lui Cristos se diferențiază de formele anterioare de preoție. 

Baza de referinţă este Vechiul Testament. Autorul nu trebuie să 
se ocupe de preoţia cultelor păgâne, pentru că problema care se punea 
pentru credincioşii din timpul său era dacă Isus Cristos „a împlinit” 
tot ce fusese vestit de Vechiul Testament. De aceea este indispensabil 
un raport de asemănare între Cristos şi marii preoţi evrei. Partea a 
doua arată că acest raport există. Autorul se foloseşte de examinarea 
detaliilor preoţiei anterioare. Nu ia în consideraţie nici una din cere- 
moniile prescrise pentru consacrarea Marelui Preot: băi rituale, ungeri, 
veşminte sacre, jertfe de animale (Ex 29; Lev 8). Nu se opreşte asupra 
nici unui rit pe care trebuia să-l îndeplinească Marele Preot”. Trece 


? Atribuţiile preotului din Vechiul Testament erau multiple. O misiune importantă era 


aceea de a spune oracole, de a interpreta urim şi tumim, (Deut 33,1-8), de a păstra 
cuvântul lui Dumnezeu şi de a învăţa obiceiurile şi tradiţiile în Iacob şi Legea în Israel 
(Deut 33,9-10), de a păstra înţelepciunea, de a căuta învăţătura, de a fi mesagerul lui 
Yahve (cf. Ag 2,11-13; Zah 7,3; Mal 2,7; cf. Aelred CODY, A History of Old Testament 
Priesthood, = Analecta Biblica 35, Pontifical Biblical Institute, Rome 1969, 29; Roland 
DE VAUX, Le istituzioni dell’ Antico Testamento, Marietti, Torino 31977, 346-352). 
La fel, preotul era „omul sanctuarului” (cf. Roland DE VAUX, o.c., 345-346; Num 3,38; 
Jud 17,5-13; etc.). În Sanctuar el era acela care aducea sacrificiile (cf. Deut 33,10; etc.), 
veghea ca nimeni să nu participe la cult fără a fi în stare de puritate rituală, (Lev 15,31), 
era omul însărcinat sà „binecuvânteze cu Numele” (Sir 45,15-19). Elementul central însă 
al activităţii lui era primirea favorabilă înaintea lui Dumnezeu. Dacă nu ar fi acceptat de 
Dumnezeu, ar deveni un personaj inutil. Pentru a se face plăcut înaintea lui Dumnezeu, 
el se supune tuturor prescriptiilor rituale care îl separă de lumea profană veghind toto- 
dată ca şi poporul să fie în stare de puritate. Printre elementele ascendente care au 
drept scop pregătirea preotului pentru a intra în sanctuar rolul decisiv îl are sacrificiul. 
Acesta stabileşte contactul cu Dumnezeu. Celelalte funcţii ale preotului corespund 
mişcării descendente şi se prezintă ca şi consecinţele benefice ale relaţiei obţinute. 
Admis în faţa lui Dumnezeu, preotul procură pentru popr iertarea păcatelor, încetarea 
calamitàtilor, răspunsuri la întrebări şi probleme existenţiale, etc. (Cf. Roland DE 
VAUX, o.c., 352-353; Albert VANHOYE, Prétres..., 48). 

imediat la problema de fond. Ia în consideraţie cele două calităţi esen- 
tiale care condiţionează exercitarea preoţiei. Marele Preot trebuie: 


1) să fie acreditat în raporturile cu Dumnezeu şi 
2) să fie milostiv faţă de oameni. 


Este uşor de remarcat că nu este vorba de virtuţi individuale, 
cum ar fi curajul sau sobrietatea. Aceste două calități se situează pe 
planul relaţiilor cu persoane, cu Dumnezeu, pe de o parte, şi cu oame- 
nii, pe de altă parte. Prezenţa lor simultană într-un reprezentant al 
familiei umane constituie condiţia necesară şi suficientă pentru a se 
putea vorbi despre preoţie. Un om plin de compasiune pentru frații săi, 
dar care nu avea intrare la Dumnezeu, nu are cum să fie preot, nu 
poate să-i reprezinte pe oameni. Poziţia sa înaltă nu schimbă cu nimic 
condiţia oamenilor. Preot este numai cel care este intim legat cu oame- 
nii prin toate fibrele naturii umane şi, totodată, acreditat pe deplin la 
Dumnezeu. El va putea să asigure fraţilor săi relaţii bune cu Dumnezeu 
si să le transforme existenţa. 


Plecând de la binecuvântarea cu care este binecuvântat tribul 
lui Levi (Deut 33,8-11) şi a atributelor Marelui Preot (Sir 45,6-32), 
autorul demonstrează că Isus este Mare Preot cu mult mai mult pen- 
tru gloria pe care i-a dat-o Tatăl prin jurământ (Evr 5,5-10) după rân- 
duiala lui Melchisedec. Este vorba de o preoție diferită (Evr 7,1-28), 
desăvârşită prin propriul sacrificiu care înlocuieşte sacrificiile nume- 
roase, cultul cel vechi şi Alianţa imperfectă şi provizorie de dinainte 
(Evr 8-9). Sacrificiul unic al lui Cristos înlocuieşte sacrificiile vechi 
şi preoţia lui înlocuieşte preoția Vechiului Testament, perfecțiune 
care se comunică (Evr 10,1-18). 


O doctrină în conformitate cu tradiţia de credinţă. 


Autorul Epistolei declară că a primit mesajul mântuirii nu de la 
Cristos în persoană, ci de la primii martori „care au auzit” (Evr 2,3). 
Cristologia scrisorii depinde de tradiţia evanghelică, atât a Sinopticilor, 
cât şi a lui loan. Cu excepţia lui Evr 12,2, întotdeauna articolul este omis 
înaintea lui „Isus” (2,9; 3,1; 6,20; 7,22; 10,19; 12,24; 13,12), fapt care 


Dialog teologic 4 (1999) 61 


corespunde Evangheliei după Sfântul loan. Scrisoarea către Evrei se 
apropie din punct de vedere lingvistic de Sfântul Luca. Mai întâi Fiul lui 
Dumnezeu este „Revelatorul” (1,1; 2,3; 6,1). El a fost supus unor încer- 
cari grele (2,9; 10,18; 4,15; 5,7; 12,3) si a murit pe cruce (6,6; 12,2). 
Instituirea cinei (9,20; 10,29; 13,20) este comentatà teologic (9,1 1-28; 
10,5-10) ca un act răscumpărător (9,12). Învierea şi Înălțarea sunt 
interpretate ca întoarcerea în Sfânta Sfintelor cerească (4,14; 3,1; 9,11). 
Reîntoarcerea lui Cristos la sfârşitul timpurilor este legată de judecata 
din Apocalipsul Sinoptic (9,28; 10,25.37). 


Trei lucruri din viaţa lui Isus, toate legate de Pătimire, sunt subli- 
niate în mod deosebit. Mai întâi ispitirea (terlpaouoc) lui Isus (2,18; 
4,15), nu cea din deşert (Mr 4,1-11; Mt 1,12-13; Lc 4,1-13), ci cea din 
Ghetsemani (Mr 26,36-46; Mc 14,32-42; Lc 22,39-46), a cărei pre- 
zentare nu depinde de cateheza evanghelica!. Rugăciunea Mântuito- 
rului „cu strigăte puternice si cu lacrimi” accentuează omenitatea si 
suferința cumplită a lui Cristos, care a învăţat compasiunea faţă de 
frati luând astfel parte la slăbiciunea lor. Una dintre faptele cele mai 
semnificative ale lui Cristos în timpul vieţii sale muritoare, a fost, 
purificarea Templului, casa de rugăciune a Tatălui său (Mr 21,12-13; 
Mc 11,15-17; Lc 19,45-46; In 21,13-22). Isus este stăpânul casei (3,6) 
cu acces de drept, ca Fiu, în sanctuarul ceresc şi El îşi inaugurează 
ministerul său sacerdotal în ceruri prin purificarea sanctuarului (9,23), 
apt de acum să-i primească pe oamenii sanctificati prin sângele de pe 
Calvar. Ruptura vălului Templului (Evr 6,19; 9,3; 10,20) descrisă de 
cei trei sinoptici (Mr 26,28; Mc 14,24; Lc 22,19-20), dar ignorată de 
celelalte scrieri ale Noului Testament este interpretată în mod simbolic 
de autorul Scrisorii către Evrei. Vălul este în acelaşi timp închizătură, 
dar şi deschizătură. La Templul din Ierusalim, xataretaoua era 
Sfintelor. Prin sacrificiul său, Isus a putut pătrunde în Sanctuarul cel 
adevărat, în prezenţa lui Dumnezeu. Metafora lui „velum scissum” 
înseamnă că de acum înainte toţi creştinii pot avea acces în ceruri şi 


10 Asupra acestui argument poate fi găsită o bibliografie în SPICQ C., l'Épître aux 
Hebreux, Gabalda, Paris 1966, 16, nota 3. 

că noul cult îl substituie pe cel vechi perimat. Noul Mare Preot a 
deschis calea către Tatăl (In 10, 1-10). 


Scrisoarea către Evrei din punct de vedere doctrinal se întâl- 
neşte mai ales cu tradiția Sfântului loan: apologia pentru întărirea cre- 
dintei lectorilor este formulată în mod asemănător într-o încheiere 
prin care îşi ia rămas bun de la cititor (Evr 13,22; In 20,31; 1 In 5,13). 
Antiteza Moise - Isus este de acelaşi fel în In si Evr. Accentuarea 
omenitàtii lui Isus: este făcut mai mic decât îngerii (Evr 2,7.9), frate 
cu oamenii (2,1 1-17), părtaş împreună cu ei la acelaşi sânge şi aceeaşi 
carne (2,11), supus la aceleaşi încercări (2,18; 4,15), cuprins de slăbi- 
ciune în agonie (5,6), îndurerat (12,2), urât de oameni (12,3), umilit şi 
răstignit în afara zidurilor Ierusalimului (13,3, cf. Ap 11,8). Tot la fel în 
In 1,14; ] In 4,2; 2 In 7, Cuvântul făcut Trup este obosit şi însetat 
(In 4,6-7; 19,28); este respins de ai săi (1,10.11; 4,44), obiect al urii 
(5,16.18; 7,1.30.44; 8,48-49.59; 10,20.31.39), plânge si se nelinişteşte 
(11,34-35.38; 12,27) este răstignit în afara cetăţii (19,17-20). Într-un 
cuvânt, el este om (4,29; 8,40; 9,11; 11,50; 19,5). Accentuarea ome- 
nitàtii lui Isus, nu diminuează afirmarea viguroasă a divinității sale!!. 
În timp ce teologia scrisorilor pauline este cristocentrică, cea din In şi 
Evr este teocentrică. Desigur, Cristos din Evr, In şi Ap este în cer şi 
nu pe pământ ca cel din Col 1,27, şi trebuie să ne întâlnim cu el în cer 
(Evr 6,19-20; 12,2) de unde el mijloceşte (7,25) şi obţine har şi ajutor 
(4,14-16; 12,25) aşa cum se spune în / In 2,1-2. 


1 Eyr 1,2.5.9; 4,14; 6,6; 7,3; 10,29; In 1,34.49; 3,18; 5,25; 10,36; 11,4.27; 17,1; 19,7. 
Afinitatea dintre Evr şi In constă tocmai în acest contrast între omenitatea si divini- 
tatea lui Isus (HENGEL M., Der Sohn Gottes, Tübingen 1975, 131-136). CULL- 
MANN D., Christologie du Nouveau Testament, Neuchatel-Paris 1958, 226-227; 
263-265 insistà în special asupra comparatiei dintre Prologuri: In 1,1-18 si Evr 1,1-3 
în care sunt afirmate preexistenta lui Cristos identificat cu Fiul lui Dumnezeu, rolul 
său cosmic, misiunea sa revelatoare, formula eternitàtii vieţii şi funcţia lui Cristos 
(Evr 13,8; Ap 22,13; cf. Ap 1,17; 2,8; 21,6). 

Riassunto 


Come parlare de Gesu — prete, quando i vangeli non ne sccivano 
esplicitamente magari una volta ? 


La Lettera agli Ebrei approfondisce coraggiosamente il discorso sul 
sacerdozio di Cristo che supera e sostituisce il sacerdozio dell’ Antico 
Testamento, rimanendo pure dentro la tradizione evangelica. 


